**Mundtlig årsprøve i DHO**

Du skal til en mundtlig årsprøve som en del af dit DHO-forløb. Til årsprøven vil begge dine vejledere være til stede, og årsprøven vil tage 24 min. inkl. votering. Du skal indlede årsprøven med et oplæg på ca. 8 min., hvorefter vi taler om dele af opgaven i ca. 10 min.

Inden årsprøven har dine vejledere læst din opgave og kommenteret på den i et responsark, som du får udleveret efter årsprøven. Derudover har de forberedt en række spørgsmål til det faglige indhold.

Det er vigtigt, at DU også forbereder dig inden årsprøven, og det gør du på følgende måde:

**1. Genlæs din opgave og dine tekster**

Du skal selvfølgelig være helt inde i din egen opgave, men også i dine tekster i dansk og historie (dvs. din primærlitteratur og dine kildetekster).

**2. Udarbejd et** **talepapir**

Du skal udarbejde et talepapir, hvor du ***i punktform*** har skrevet ned, hvad du vil sige (dine fokuspunkter) og i hvilken rækkefølge.

Husk, at dine vejledere **har** læst opgaven, så du skal ikke gentage alt, der står i den.

|  |
| --- |
| **Disposition for talepapiret:*** Præsentation af det overordnede spørgsmål.
* Præsentation af de vigtigste konklusioner fra opgavens forskellige dele (redegørelse, analyse, diskussion/vurdering).

Pas på, at du ikke kommer til at bruge for megen tid på redegørelsen, som er det laveste taksonomiske niveau.Husk at dokumentere dine konklusioner i analysedelen med relevante citater fra dine tekster (både i dansk og i historie). Skriv dine udvalgte citater ind i dit talepapir – eller lav en klar markering af citaterne i dine tekster, så du hurtigt kan finde dem.* Præsentation af arbejdsproces og fagenes metoder , hvor du fx kan komme ind på:
	+ Hvordan har du konkret arbejdet i historie – og hvordan i dansk?
	+ Hvilke metoder har du brugt?
	+ Hvilke fordele/ulemper har de valgte metoder ift. at besvare det overordnede spørgsmål?
	+ Hvilken type tekster har du brugt?
	+ Kunne du have besvaret det overordnede spørgsmål i det ene fag alene?
 |

**3. Lav generalprøve**

Du skal tale ca. 8 minutter uden afbrydelse, og det betyder, at du skal øve dig på dit oplæg. Lav derfor en generalprøve, så du har styr på tiden. Laver du om på noget efter generalprøven, så hold en ny generalprøve, så du er helt sikker på, hvad du vil sige, og at du holder tiden.

Husk, at du skal tale frit – ikke læse højt af et manuskript.

Få styr på dine papirer og print dem ud (talepapir, opgaven og dine tekster) – og medbring dem alle til eksamenen.

|  |
| --- |
| **Summa summarum!*** Genlæs din opgave og dine tekster
* Lav et talepapir
* Øv dig – gerne parvis eller flere sammen – på dit oplæg
* Undlad at læse op. Sid ikke med din computer foran dig. Print dit talepapir ud.
* HUSK at have din opgave og dine tekster med – der bliver helt sikkert spurgt til konkrete steder i opgaven og i teksterne.
* Det er en årsprøve, hvor formålet er at du skal øve dig, så du kan blive bedre.

Derfor:  gør dig umage!  |